b'\n_START_ARTICLE_\nBornholm\n_START_SECTION_\nHistoria\n_START_PARAGRAPH_\nRautakaudella saarelle pystytettiin bautakivi\xc3\xa4, joita on luetteloitu yli 1\xc2\xa0000._NEWLINE_Historiansa aikana Bornholm on kuulunut Tanskalle, paitsi vuosina 1525\xe2\x80\x931575, jolloin se oli l\xc3\xa4\xc3\xa4nitettyn\xc3\xa4 Lyypekille ja 1658\xe2\x80\x931660, jolloin Bornholm oli Ruotsin hallussa. Toisen maailmansodan lopussa Neuvostoliitto pommitti saarta sen saksalaisen varuskunnan halutessa antautua l\xc3\xa4nsiliittoutuneille Neuvostoliiton sijaan. Saksan antauduttua miehitti Neuvostoliitto  saarta 5. huhtikuuta 1946 saakka. Nykyisin saarella on Naton tutka-asema._NEWLINE_Bornholmin kunta luotiin 1. tammikuuta 2003 yhdist\xc3\xa4m\xc3\xa4ll\xc3\xa4 viidest\xc3\xa4 entisest\xc3\xa4 kunnasta (Allinge-Gudhjem, Hasle, Nex\xc3\xb8, R\xc3\xb8nne ja Aakirkeby) ja silloisesta maakuntahallituksesta. Samalla Bornholm sai amtin (tansk. amt) aseman. 1. tammikuuta 2007 Tanskan kuntauudistuksen yhteydess\xc3\xa4 Bornholmin erityisasema omana amtinaan lakkasi ja se liitettiin P\xc3\xa4\xc3\xa4kaupunkialueen hallintoalueeseen.'